Antoinette & Hermann
Tydloos in Slanghoek
Ek en Hermann het in 2014 albei uit nuuskierigheid oor wat daarop aangaan, die toep, "Tinder" afgelaai. Hy was 'n ingenier in Pretoria, en ek 'n student in Potch. Ons het ontmoet, gaan koffie drink, en gou goeie vriende geword. Daarna was ons vir byna 'n jaar net vriende, waarna ons begin uitgaan het. Dit was aanvanklik vir ons albei 'n groot verleentheid om vir mense te vertel dat dit is hoe ons mekaar ontmoet het, maar ons het besluit dat dit ons storie is, en dat ons dit met selfvertroue kan vertel.
​Ons lag lekker daaroor - ons glo vas dis hoe ons by mekaar moes uitkom.
Hoe het Hermann die "groot vraag" gevra?
Kort voor my Junie-eksamen in 2017 het ek een naweek vir hom gaan kuier in Pretoria. Toe ons die Vrydagaand na 'n lang middag van inkopies alles by sy woonstel moes gaan aflaai, het ek niksvermoedend met 'n klomp kruideniersware in die hand, by 'n feëtjie-liggie- en kers-verligte sitkamer ingestap. Ek het omgedraai, en hy het met bewende hande gevra of ek met hom sal trou. Ons het sjampanje ge-"pop", en gaan pizza eet.
Wat was jou visie en inspirasie vir julle troue?
My groot visie van die begin van die beplanningsproses af, was 'n absolute klassieke gevoel. Ek wou 'n tydlose, klassieke gevoel skep, sodat alles steeds oor 'n paar jaar vir my sou mooi wees. Ek het besluit op wit en groen (wit blomme en groen loof) as die kleure van my blomme/dekor. Ek wou ook baie glas inbring, en so 'n sagte, tydlose gevoel skep.
Ek het my ouma se trourok ge-erf, en wou van die begin af graag dit inkorporeer in my trourok. Ek het vir Juanri gaan sien, en ons het besluit om al die kant van my ouma se rok uit te knip en te gebruik in my rok. Al die kant op my trourok kom dus van my ouma se rok af. Uiteraard het hierdie hele proses my ook geinspireer om 'n sagte en romantiese gevoel te handhaaf. Die pêrel-knopies op my rok, het ons van my ma se trourok afgehaal en dit is in my rok ingewerk.
Beskryf jou troue in slegs 5 woorde:
Klassiek, Elegant, Romanties, Chic, Pret
Wat is jou raad aan toekomstige bruide:
Moenie jou beplanningsproses oor-kompliseer deur te veel opinies en idees nie. Klankbord jou idees by jou ma of 'n goeie vriendin en neem dan besluite. Ek dink soms kompliseer bruide die reeds moeilike taak van troue beplan, deur te veel mense en opinies te betrek, en later sit jy met meer deurmekaarheid en emosies as beplanning.
Verder, as jy 'n "on the day coördinator" kan bekostig, of selfs beter - as jy 'n pakket van 'n troubeplanner + koördineerder kan bybring, doen dit! Dit het soveel spanning van my skouers afgehaal! Ek het vir Beatrice (van Blissful Event Planning) op enige oomblik net 'n boodskap gestuur, en sy het sake vir my uitgesorteer. Sy het onder andere seker gemaak tafelplasings is reg, dat my bruidegom en sy gevolg betyds gereed is vir foto's, dat die blomme en onthaalsaal lyk soos wat ek dit wil hê, en dat my ruiker by my afgelewer word. Dit is alles take wat die ma of familie van die bruid sou doen, en die feit dat ek 'n koördineerder gehad het, het beteken dat ons almal net kon rus en die dag geniet.
Haal asem en geniet elke oomblik. Daar loop altyd klein goedjies skeef. Kies voor die tyd om verby dit te kyk, daaroor te lag, en steeds die dag te geniet. Neem 'n oomblik saam met jou bruidegom by die onthaal, gaan buitentoe en drink vir 3 minute die feit in dat dit JULLE dag is.